
Hariduse tn 5a, 5b, 5c, 5d, 5f ja Puškini tn 27 maa-ala detailplaneeringu keskkonnamõju strateegilise hindamise algatamata jätmine

1. ASJAOLUD JA MENETLUSE KÄIK

Narva Linnavolikogu 15.11.2007a otsusega nr 403 on algatatud Hariduse tn 5a, 5b, 5c, 5d, 5f ja Puškini tn 27 maa-ala detailplaneering. Detailplaneeringu koostamise eesmärgiks on olemasolevate kruntide ühendamine (Tallinna mnt 19c, Hariduse tn 5a, 5b, 5c ja osaliselt 5d), kaubandus- ja ärikeskuse ehitamine, elumajade ehitamine, heakorrastuse, haljastuse, liikluskorralduse(juurdepääsude ja parkimise)lahendamine. Maa-alast moodustatakse 4 krunti sihtotstarbe bilansiga 78% ärimaad, 18% elumaad ja 4% liiklusmaad. Planeeritava ala pindala on ca 3,7 ha. 

Kohaliku omavalitsuse kohustuseks on otsustada, kas  keskkonnamõju strateegilise hindamise läbiviimine on vajalik või mitte. Käesolevas asjas keskkonnamõju strateegilise hindamise läbiviimine detailplaneeringu koostamisel ei ole vajalik järgnevatel põhjustel: 

1. detailplaneeringuga ei kavandata tootmistegevust ega olulise keskkonnamõjuga ehitustegevust, millega kaasneks keskkonnaseisundi kahjustumist, sh vee, pinnase, õhu saastamist;

2. detailplaneeringu alal ega selle vahetus läheduses ei ole kaitstavaid loodusobjekte;

3. detailplaneeringuga kavandatav tegevus ei avalda olulist negatiivset mõju ümbritsevale linnakeskkonnale;

4. detailplaneeringu ja lähiümbruse alal võivad kaasneda transpordivahenditest tulenevad negatiivsed mõjud välisõhu saastatuse ja müra näol, kuid need ei ole põhjustatud ainult antud detailplaneeringuga kavandatust, vaid tulenevad piirkonna ja kogu kesklinna autoliikluse intensiivistumisest. Planeeritava ala liikluskorraldus ja parkimine lahendatakse detailplaneeringuga ja ei vaja eraldi keskkonnamõju strateegilist hindamist. 

5. uusehitiste projekteerimise eel teostatakse alal võimaliku jääkreostuse väljaselgitamiseks vastavad uuringud. 

2. ÕIGUSLIKUD JÄRELDUSED

Kohaliku omavalitsuse korralduse seaduse § 30 lg 1 p 3, Keskkonnamõju hindamise ja keskkonnajuhtimissüsteemi seaduse § 33 lg 2 p 2, lg 3 p 1, 2, § 35 lg 5, § 56 lg 5; Narva Linnavolikogu 15.11.2007a otsus nr 403 „Hariduse tn 5a, 5b, 5c, 5e, 5f ja Puškini tn 27 maa-ala detailplaneeringu vastuvõtmine ja avalikule väljapanekule suunamine”

3. OTSUS
3.1. Mitte algatada Narva Linnavolikogu 15.11.2007a otsusega nr 403 algatatud Hariduse tn 5a, 5b, 5c, 5d, 5f ja Puškini tn 27 maa-ala detailplaneeringu keskkonnamõju strateegilist hindamist;
3.2. Hariduse tn 5a, 5b, 5c, 5d, 5f ja Puškini tn 27 maa-ala detailplaneeringu   keskkonnamõju strateegilise hindamise algatamata jätmise otsusega saab tutvuda Narva Linnavalitsuse Arhitektuuriametis vastuvõtuaegadel-  esmaspäeviti kell 13.00-17.00; kolmapäeviti 10.00-12.00 ja 13.00-17.00;
3.3. Arhitektuuriametil korraldada keskkonnamõju strateegilise hindamise algatamata jätmise otsuse avaldamine 14 päeva jooksul otsuse tegemisest arvates ametlikus väljaandes Ametlikud Teadaanded ja ajalehes, milles Narva linn avaldab oma ametlikke teadaandeid.
4. RAKENDUSSÄTTED
4.1. Korraldust on võimalik vaidlustada Tartu Halduskohtu Jõhvi Kohtumajas 30 päeva jooksul arvates korralduse teatavakstegemisest.
4.2. Korraldus jõustub teatavakstegemisest.

